Нели Закс
Колко морета в пясъка изгубени…

Превод от немски: Венцеслав Константинов, —

chitanka.info

Колко морета в пясъка изгубени,

колко пясък в камъка затворен,

колко време в песенния рог на раковините

изплакано,

колко смъртна самота

в бисерните погледи на рибите,

колко утринни тръби в коралите,

колко звездни образи в кристала,

колко кълнове на смях в гърлото на чайката,

колко носталгични нишки,

по нощните планетни орбити пътували,

колко плодородна почва

за корена на словото:

Ти —

зад всички падащи решетки

на загадките

Ти —

1957

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.